**1. Par administratīvā pārkāpuma izskatīšanas vietu gadījumā, kad bērns dzīvo citā pašvaldībā**

Atbildot uz Jūsu vēstuli, skaidrojam, ka atbilstoši Administratīvās atbildības likuma (turpmāk – AAL) 129. panta otrās daļas 1. punktam un minētā panta trešajai daļai administratīvo pārkāpumu lietas, kurās ir iesaistīta nepilngadīgā persona, izskata iestādē, kuras darbības teritorijā ir pārkāpuma konstatēšanas vieta. Attiecīgi, ja nepilngadīgā persona atbilstoši AAL 129. panta ceturtajai daļai nav iesniegusi lūgumu izskatīt lietu tās deklarētās dzīvesvietas teritoriālajā struktūrvienībā, tad lieta ir izskatāma pārkāpuma konstatēšanas vietā. Tādējādi, ņemot vērā minētās normas un AAL 152. panta pirmo un otro daļu, Valsts policija vai pašvaldības policija, konstatējot bērna smēķēšanu vai bezdūmu tabakas izstrādājumu lietošanu, veic administratīvā pārkāpuma procesu līdz administratīvā pārkāpuma lietas izskatīšanai. Ja nav saņemts nepilngadīgās personas pārstāvja lūgums, lietu izskata pārkāpuma konstatēšanas vietā. Izskatot administratīvā pārkāpuma lietu, administratīvā komisija var pieņemt vienu no šādiem lēmumiem: 1) lēmumu par soda piemērošanu, 2) lēmumu par administratīvā pārkāpuma procesa izbeigšanu, 3) lēmumu par personas atzīšanu par vainīgu administratīvā pārkāpuma izdarīšanā, nepiemērojot administratīvo sodu (AAL 151. un 152. pants). Gadījumā, ja administratīvā komisija pieņem lēmumu par personas atzīšanu par vainīgu administratīvā pārkāpuma izdarīšanā, nepiemērojot administratīvo sodu, tad atbilstoši AAL 152. panta otrajai daļai jautājumu par audzinoša rakstura līdzekļu piemērošanu izskata pašvaldības administratīvā komisija pēc nepilngadīgā dzīvesvietas.

Lai gan kopumā izveidojas gana neloģiska ķēde, kad viena pašvaldības administratīvā komisija izskata administratīvā pārkāpuma lietu, savukārt cita izlemj jautājumu par audzinoša rakstura piespiedu līdzekļa piemērošanu bērnam, tomēr šādas ķēdes esamība ir skaidrojama ar apstākli, ka AAL un likumam “Par audzinoša rakstura piespiedu līdzekļu piemērošanu bērniem” (turpmāk – Piespiedu līdzekļu likums) ir dažādi mērķi, kā arī tie ir divi dažādi procesi.

**2. Par audzinoša rakstura piespiedu līdzekļu piemērošanu dalītas kompetences gadījumā**

Atkārtoti skaidrojam, ka nereti sastopami gadījumi, kad kompetence administratīvo pārkāpumu procesā tiek dalīta, piemēram, vienas institūcijas amatpersonai ir kompetence veikt administratīvā pārkāpuma procesu līdz administratīvā pārkāpuma lietas izskatīšanai, savukārt, otrai institūcijai, piemēram, pašvaldības administratīvajai komisijai vai apakškomisijai, ir kompetence izskatīt administratīvā pārkāpuma lietu. Šādā gadījumā amatpersona, kas procesu uzsāk, veic visas nepieciešamās darbības, lai noskaidrotu lietā nepieciešamo informāciju (tostarp veic izmeklēšanas darbības, iegūst pierādījumus, izlemj personu lūgumus utt.), un nosūta lietu kompetentajai iestādei lēmuma pieņemšanai *(Laveniece-Straupmane N. 16. nodaļa. Administratīvā pārkāpuma lietas sagatavošana izskatīšanai. Skaidrojumi. Grām.: Administratīvo pārkāpumu tiesības. Administratīvās atbildības likuma skaidrojumi. Sagatavojis autoru kolektīvs. E. Danovska un G. Kūtra zinātniskajā redakcijā. Rīga: Tiesu namu aģentūra, 2020, 395.-396. lpp.)*.

Administratīvā pārkāpuma procesa mērķis ir noskaidrot, vai bērns ir izdarījis pārkāpumu, par kuru paredzēta administratīvā atbildība. Saskaņā ar AAL 132. pantu amatpersona, izskatot administratīvā pārkāpuma lietu, noskaidro: 1) vai ir izdarīts administratīvais pārkāpums; 2) vai to ir izdarījusi pie atbildības saucamā persona; 3) vai šo personu var saukt pie administratīvās atbildības; 4) vai ir atbildību mīkstinoši un pastiprinoši apstākļi; 5) vai ir citi apstākļi, kam ir nozīme administratīvā pārkāpuma lietas pareizā izlemšanā. Minēto jautājumu vērtējums nav, piemēram, tās amatpersonas, kura sagatavo administratīvā pārkāpuma lietu izskatīšanai, kompetencē (AAL 125. pants).

Attiecīgi atbildot uz Jūsu vēstuli, skaidrojam, ka atbilstoši Bērnu tiesību aizsardzības likuma 88. panta otrajai daļai administratīvā pārkāpuma procesu par šā likuma 78. pantā minētajiem pārkāpumiem līdz administratīvā pārkāpuma lietas izskatīšanai veic Valsts policija vai pašvaldības policija. Administratīvā pārkāpuma lietu izskata pašvaldības administratīvā komisija vai apakškomisija.

Attiecīgi Jūsu e-pasta vēstulē minētajā gadījumā tikai pašvaldības administratīvā komisija var pieņemt: 1) lēmumu par soda piemērošanu, 2) lēmumu par administratīvā pārkāpuma procesa izbeigšanu vai 3) lēmumu par personas atzīšanu par vainīgu administratīvā pārkāpuma izdarīšanā, nepiemērojot administratīvo sodu. Valsts vai pašvaldības policijai nav kompetences izskatīt Bērnu tiesību aizsardzības likuma 78. panta pirmajā daļā minētos pārkāpumus. Uzsveram, ka noslēdzošu secinājumu par to, vai bērns ir izdarījis administratīvu pārkāpumu, jāizdara amatpersonai, kura izskata lietu.

Gadījumā, ja pašvaldības administratīvā komisija pieņem lēmumu par personas atzīšanu par vainīgu administratīvā pārkāpuma izdarīšanā, nepiemērojot administratīvo sodu, tadā gadījumā tiek uzsākts Piespiedu līdzekļu likumā noteiktais process. **Vēršam uzmanību, ka AAL un Piespiedu līdzekļu likumā noteiktās darbības nav veicamas vienlaikus**. Visupirms AAL ietvaros kompetentā amatpersona noskaidro, vai bērns ir izdarījis administratīvo pārkāpumu un attiecīgi pieņem vienu no trim AAL noteiktajiem lēmumiem. Gadījumā, ja pašvaldības administratīvā komisija pieņem lēmumu par personas atzīšanu par vainīgu administratīvā pārkāpuma izdarīšanā, nepiemērojot administratīvo sodu, tikai pēc minētā lēmuma pieņemšanas var tikt uzsākts Piespiedu līdzekļu likumā paredzētais process.